Radošovský, Marián, poslanec NR SR (2015-05-14):
Ďakujem pekne, pani predsedajúca. Pán minister, dámy, páni poslanci, dovoľte mi, aby som predložil pozmeňujúci návrh k tomuto zákonu, ktorý ja si plne uvedomujem, že prečo ho pán minister predkladá, nebudem to komentovať, pretože zdržiavame sa v tomto všetci nejakých komentárov. Je to dôležitý cieľ, ktorý sa chce splniť týmto, ale dovolil som si využiť situáciu a predložiť pozmeňujúci návrh, ktorého charakter je, by som povedal, že veľmi malá novela, ale na druhú stranu prospešná novela v tom smere. Alebo teda pozmenená v tom smere, že umožníme, ak by sme prijali takýto pozmeňujúci návrh, umožníme ľuďom, ktorí sa dostanú do problémov pri bežnom živote, to znamená, že sú držiteľmi zbrane, hovorím o fyzických osobách, nehovorím o právnických osobách, sú držiteľmi zbrane a v prípade vážnych rodinných problémov, nemyslím teraz otázka dedenia, ale vzťahová, prípadné rozvody, prípadné krátke vycestovania do zahraničia, a že má pocit, napriek tomu, že má zabezpečené zbrane, že má pocit, že ich môže mať ohrozené, aby na požiadanie mohol tieto zbrane, samozrejme za poplatok, odovzdať na Policajný zbor do úschovy Samozrejme, že je to na žiadosť, musí všetko zdôvodniť, musí zdokumentovať a samozrejme, že je to za poplatok. Nečakáme, ja som sa o tomto radil s mnohými odborníkmi, aj som si, pýtal som sa aj na policajných riaditeľstvách, pretože mnohé to robia, mnohé to robia, z dobrej vôle to robia, ale mnohé to odmietajú robiť. A pýtal som sa aj na takých menších policajných riaditeľstvách, ako sú s kapacitou. Samozrejme, že toto nie je o tom, že jednoducho odložím si zbraň a Policajný zbor mi ju bude musieť zobrať. Nie, to je o tom, že jednoducho musíme jasne a vážne zdôvodniť a zdokumentovať, že prečo práve takáto služba a prečo takáto požiadavka, ktorá by mohla byť splnená. Tým pádom by sa mnohí ľudia vyhli konfliktom, tak ako náš bývalý kolega, keby bolo takémuto niečomu predchádzalo, odložením zbrane na Policajný zbor, na okresné riaditeľstvo, tak možnože by mnohým veciam sa predišlo a nebolo by to tak tragicky konfrontované. Ja neviem, ja som to nesledoval všetko, mňa to nezaujímalo, len som videl, že je to svojím spôsobom tragédia, personálna, aj – aj, aj z jednej, aj z druhej strany. Čiže pri takýchto situáciách tento pozmeňovák by mohol pomôcť vyriešiť situáciu držiteľom zbraní tak, aby nemuseli trvalo sa vzdať zbraní a nemuseli sa vzdať ani nositeľstva preukazu. Samotný text. V čl. I sa za bod 24 vkladá nový bod 25, ktorý znie: „25. Paragraf 39 sa dopĺňa novým ods. 5, ktorý znie: „(5) Policajný útvar zoberie do úschovy aj zbraň a strelivo vo vlastníctve držiteľa zbrojného preukazu na základe jeho písomnej žiadosti, o čom vydá potvrdenie, ktorá obsahuje: a) meno a priezvisko, rodné číslo, dátum narodenia, miesto trvalého pobytu, b) číslo zbrojného preukazu, ktorého držiteľom je, c) druh zbrane, značku zbrane, typ zbrane, kaliber zbrane, d) číslo preukazu zbrane, e) druh streliva, značku streliva, kaliber streliva a množstvo streliva, f) odôvodnenie žiadosti o úschovu zbrane.“ V čl. I sa body 25. – 45. vládneho návrhu zákona, ktorým sa dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch, označujú ako body 26. – 46. Odôvodnenie: Doplnenie § 39 o nový ods. 5 v navrhovanom znení umožňuje legálnemu držiteľovi zbrane a streliva, na základe jeho písomnej žiadosti odovzdať tieto do úschovy príslušnému policajnému útvaru. Cieľom je zavedenie preventívneho opatrenia na ochranu zbrane a streliva pred zneužitím, ako aj ochranu držiteľa a jemu blízkych osôb v prípadoch, kedy legálny držiteľ zbrane a streliva z rôznych dôvodov (napríklad pri vycestovaní do zahraničia na dlhšiu dobu, respektíve dlhodobejšom pobyte mimo trvalého bydliska, pri sťahovaní, pri rodinných problémoch a podobne) nie je schopný zabezpečiť plnenie povinností vyplývajúcich predovšetkým zo zabezpečenia zbrane a streliva proti odcudzeniu alebo zneužitiu (napríklad krádežou ). Tento návrh nemá negatívny dopad na štátny rozpočet, úschova sa bude zabezpečovať za správny poplatok, ktorý sa na predmetnú aktivitu uplatňuje v zmysle zákon Národnej rady Slovenskej republiky č. 145/1995 Z. z. o správnych poplatkoch. V súčasnej dobe sa podľa Sadzobníka správnych poplatkov v II. časti „Vnútorná správa", položka 32 zákona úschova každej zbrane, hlavnej časti zbrane alebo streliva spoplatňuje správnym poplatkom v hodnote 16,50 eura. Čiže tým, ako som vám to teraz aj prečítal v tom plnom znení, ako je pozmeňujúci návrh, myslím si, že som dostatočne podložil a zdokumentoval svoje odôvodnenie a cítite v tom, že je to vec, ktorá by ozaj držiteľom zbrane mohla pomôcť, aby sme jednoducho predišli, aby oni predišli možným vážnym situáciám, možným vážnym konfliktom, prípadne ohrozeniam, prípadne ďalším konzekvenciám z toho vyplývajúcim, keď jednoducho dochádza ku konfliktom a potom sú, vôbec držiteľstvo zbraní ako samotný inštitút je zneužívaný. Ja som niektoré veci konzultoval, nemám síce podpis žiadneho poslanca zo SMER-u, ale dúfam, že teda všeobecná dohoda bude, že toto by mohlo prejsť a pomôcť všetkým držiteľom zbrojného pasu. Ďakujem pekne.